Ook Mercedes gaan sy aanleg sluit weens korona | Netwerk24
Ook Mercedes gaan sy aanleg sluit weens korona
Deur Petrus Malherbe 23 Maart 2020 18:18
Mercedes-Benz in Suid-Afrika het Maandag aangekondig hy gaan produksie aan nuwe motors by sy aanleg in Oos-Londen begin afskaal te midde van die Covid-19-pandemie.
In ’n verklaring sê die motorvervaardiger hy gaan produksie afskaal en uiteindelik alle bedrywighede by die aanleg op 9 April staak.
Ook Mercedes-Benz gaan sy aanleg in Oos-Londen sluit weens die koronavirus. Foto: Getty Images
Hy beplan om die aanleg minstens vyf weke buite bedryf te hou.
Dié tydperk kan moontlik verleng word, afhangende van “verdere verwikkelinge”.
Intussen gee die maatskappy die versekering dat maatreëls in plek is om die gesondheid en veiligheid van sy werkers in Oos-Londen teen die nuwe koronavirus te beskerm.
Oos-Londen het oor die naweek die eerste stad in die Oos-Kaap geword waar ’n vrou positief vir Covid-19 getoets is.
Dié vrou het Maandag ook uit kwarantyn ontsnap nadat sy geweier het om ingeperk te word om die verspreiding van die virus te probeer keer.
Ook Ford het Maandag aangekondig hy gaan sy aanlegte in Suid-Afrika en elders in die wêreld weens die koronavirus sluit.
Ford se Silverton-aanleg in Pretoria en Stuandale-aanleg in Port Elizabeth sal op 27 Maart vir ’n “paar weke” sluit totdat die pandemie hopelik onder beheer gebring word.
Dit volg minder as ’n week nadat BMW soortgelyke sluitings aangekondig het wat ook sy Rosslyn-aanleg in Pretoria tot minstens 19 April raak.
Teen Maandagmiddag het Suid-Afrika 402 bevestigde gevalle van Covid-19 gehad.
Meer oor: Mercedes-Benz | Oos-Londen | Motors | Motorvervaardigers | Motorvervaardiging
BMW sluit Rosslyn-fabriek vir ’n maand
Kuga-bestuurders kan nou eis teen Ford indien
Covid-19: Ford sluit sy aanlegte in SA